ЗаводыщIэ къызэIуах
Бахъсэн къалэ округым и Iэтащхьэ Мамхэгъ Хьэчим лэжьыгъэ IуэхукIэ Осетие Ищхъэрэ — Аланием щыIащ. Владикавказ илъэси 10 хъуауэ щолажьэ кIэрыхубжьэрыхур щызэхадз завод. Фигу къэдгъэкIыжынщи, мы гъэм Бахъсэн къыщызэIуахащ апхуэдэ завод, тонн мин 50-м зэуэ щелэжьыфыну. Ар 2018 гъэм ухуэн ирагъэжьауэ щытащ. IуэхущIапIэм текIуэдащ сом мелуан 34,5-рэ, абы щыщу сом мелуан 32-р — федеральнэ, сом мелуани 2,4-р республикэ мылъкум къыхэкIащ. Заводыр хьэзырщ, мазаем и кIэухым лэжьэн щIидзэнущ.
Бахъсэн икIа лIыкIуэхэм къапежьащ заводым и унафэщI Дотиков Азэмэт икIи IуэхущIапIэр зэрылажьэ щIыкIэр яригъэлъэгъуащ. ЩIыуэпсым зыкIи зэран хуэхъуркъым заводыр, дыкъэзыухъуреихь дунейр имыуцIэпIын щхьэкIэ Iэмал псори къалъытащ. ЛэжьакIуэхэм я Iуэхур ящызыгъэпсынщIэ псори къыхузэрагъэпэщащ. Ахэр цIыхуи 140-рэ мэхъу. КIэрыхубжьэрыхум зэрелэжь Iэмэпсымэхэр ди къэралми хамэ къэралхэми кърашащ.
Заводым щызэхадзым и процент 70-р коммунальнэ пхъэнкIий быдэу къыхокI (ТКО), адрей процент 30-р ягъэсыж.
Апхуэдэ лэжьэкIэм тетынущ Бахъсэн щаухуа заводри. Шэч хэмылъу, ар Iуэху бгъэдыхьэкIэщIэщ икIи пхъэнкIий идзыпIэхэм я бжыгъэр нэхъ мащIэ ищIынущи, дыкъэзыухъуреихь дунейри нэхъ хъума хъунущ.
Балъкъыз Аминэ.
